

**PALANGOS MIESTO SAVIVALDYBĖS TARYBA**

**SPRENDIMAS**

**DĖL UŽMOKESČIO UŽ VAIKO IŠLAIKYMĄ PALANGOS MIESTO SAVIVALDYBĖS IKIMOKYKLINIO UGDYMO MOKYKLOSE IR VAIKŲ SOCIALINĖS GLOBOS SKYRIUJE**

2014 m. lapkričio 6 d. Nr. T2-308

Palanga

Vadovaudamasi Lietuvos Respublikos vietos savivaldos įstatymo 16 straipsnio 3 dalies 9 punktu, 18 straipsnio 1 dalimi, Lietuvos Respublikos švietimo įstatymo 70 straipsnio 11 punktu, Palangos miesto savivaldybės taryba nusprendžia:

1. Nustatyti užmokesčio už vaiko išlaikymą Palangos miesto savivaldybės ikimokyklinio ugdymo mokyklose – 90 procentų nustatytos vaikų maitinimo piniginės normos už kiekvieną vaiko lankytą dieną ir 2,90 Eur mėnesinį mokestį vaiko ugdymo bei sanitarinėms-higieninėms reikmėms tenkinti.

2. Nustatyti ir patvirtinti vieno vaiko maitinimo dienos pinigines normas:

2.1. lopšelio grupių vaikams – 1,54 Eur;

2.2. darželio grupių vaikams – 1,76 Eur;

2.3. priešmokyklinio ugdymo grupių vaikams –2,04 Eur (iš jų: pusryčiams – 0,60 Eur, pietums – 1,08 Eur, pavakariams ir/ar vakarienei – 0,36 Eur;

2.4. ikimokyklinio ugdymo grupės, veikiančios 5 dienas per savaitę, kurios darbo trukmė 24 val. per parą, vaikams –1,98 Eur;

2.5. ikimokyklinio amžiaus Vaikų socialinės globos skyriaus vaikams –2,90 Eur;

2.6. mokyklinio amžiaus Vaikų socialinės globos skyriaus vaikams –3,62 Eur.

3. Patvirtinti Užmokesčio už vaiko išlaikymą Palangos miesto savivaldybės ikimokyklinio ugdymo mokyklose ir Vaikų socialinės globos skyriuje nustatymo tvarkos aprašą(pridedama).

4. Pripažinti netekusiais galios Palangos miesto savivaldybės tarybos:

4.1. 2012 m. gruodžio 20 d. sprendimo Nr. T2-322 „Dėl užmokesčio už vaikų išlaikymą Palangos miesto savivaldybės ikimokyklinio ugdymo mokyklose“ 1-4 punktus;

4.2. 2013 m. vasario 28 d. sprendimą Nr. T2-44 „Dėl Tarybos 2012 m. gruodžio 20 d. sprendimo Nr. T2-322 pakeitimo“;

4.3. 2014 m. rugsėjo 30 d. sprendimą Nr. T2-270 „Dėl Tarybos 2012 m. gruodžio 20 d. sprendimo Nr. T2-322 pakeitimo“.

5. Nustatyti, kad šis sprendimas įsigalioja nuo 2015 m. sausio 1 d.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Meras Šarūnas Vaitkus

PATVIRTINTA

Palangos miesto savivaldybės tarybos

2014 m. lapkričio 6 d. sprendimo Nr. T2-308

3 punktu

**UŽMOKESČIO UŽ VAIKO IŠLAIKYMĄ PALANGOS MIESTO SAVIVALDYBĖS IKIMOKYKLINIO UGDYMO MOKYKLOSE IR VAIKŲ SOCIALINĖS GLOBOS SKYRIUJE NUSTATYMO TVARKOS APRAŠAS**

**I. BENDROSIOS NUOSTATOS**

1. Mokesčio už vaiko išlaikymą Palangos miesto savivaldybės ikimokyklinio ugdymo mokyklose ir Vaikų socialinės globos skyriuje nustatymo tvarkos aprašas (toliau tekste – Aprašas) reglamentuoja ikimokyklinio ir priešmokyklinio amžiaus vaiko maitinimo, ugdymo ir sanitarinių-higieninių reikmių tenkinimo mokesčių, lengvatų taikymo ir pateikiamų dokumentų lengvatoms gauti priėmimo Palangos miesto savivaldybės ikimokyklinio ugdymo mokyklose (toliau tekste – Mokyklos) sąlygas ir tvarką.

2. Apraše vartojamos sąvokos:

2.1. atitinka Lietuvos Respublikos švietimo įstatyme vartojamas sąvokas;

2.2. socialinės rizikos šeima – tai šeima, kurioje auga vaikų iki 18 metų ir kurioje bent vienas iš tėvų:piktnaudžiauja alkoholiu, narkotinėmis, psichotropinėmis ar toksinėmis medžiagomis; yra priklausomas nuo azartinių lošimų; dėl socialinių įgūdžių stokos nemoka ar negali tinkamai prižiūrėti vaikų; naudoja prieš juos psichologinę, fizinę ar seksualinę prievartą; gaunamą valstybės paramą panaudoja ne šeimos interesams ir todėl iškyla pavojus vaikų fiziniam, protiniam, dvasiniam, doroviniam vystymuisi bei saugumui; socialinės rizikos šeimai priskiriama ir šeima, kurios vaikui įstatymų nustatyta tvarka yra nustatyta laikinoji globa (rūpyba).

**II. MOKESČIO UŽ VAIKO MAITINIMĄ IR UGDYMO REIKMIŲ TENKINIMĄ NUSTATYMAS**

3. Už vaiko išlaikymą Mokyklose tėvai (globėjai) moka Palangos miesto savivaldybės tarybos nustatyto dydžio mokestį. Jį sudaro:

3.1. vaiko maitinimo dienos normos mokestis;

3.2. mėnesinis mokestis vaiko ugdymo bei sanitarinėms-higieninėms reikmėms tenkinti.

4. Už vaiko maitinimą ikimokyklinio ir priešmokyklinio ugdymo grupėse tėvai (globėjai) moka vaiko maitinimo dienos normos mokestį už kiekvieną lankytą ir nepateisintą nelankytą dieną.

5. Surinktas mokestis už vaikų maitinimą skiriamas tik vaikų maitinimui.

6. Mėnesinis mokestis vaiko ugdymo bei sanitarinėms-higienos reikmėms tenkinti mokamas kiekvieną mėnesį. Jei vasaros metu vaikas Mokyklos nelanko, mėnesinis mokestis vaiko ugdymo bei sanitarinėms-higienos reikmėms tenkinti nemokamas.

7. Pusryčiams vaikas turi gauti 20-25 %, pietums – 30-40 %, pavakariams ar priešpiečiams 10-15 % (gali būti organizuojami abu šie maitinimai, tada jų bendras kaloringumas turi sudaryti 10-15 %), vakarienei – 20-25 % rekomenduojamos paros maisto raciono kaloringumo, jei tokie maitinimai numatyti valgiaraščiuose.

**III. MOKESČIO LENGVATŲ TAIKYMAS IR JAS PATVIRTINANČIŲ DOKUMENTŲ PATEIKIMAS**

8. Mokestis už vaiko maitinimą ikimokyklinio ir priešmokyklinio ugdymo grupėse tėvų prašymu mažinamas 50 procentų Palangos miesto savivaldybės tarybos sprendimu nustatytos vieno vaiko maitinimo dienos piniginės normos, kai:

8.1. vaiką (vaikus) augina vienas iš tėvų: tėvai yra išsituokę (pateikiamas ištuokos liudijimas), vienas iš vaiko tėvų yra miręs (pateikiama mirties liudijimo kopija) arba vaiko gimimo liudijime nėra nurodyti tėvo duomenys (pateikiama teismo sprendimo arba nutarties apie nenustatytą tėvystę kopija);

8.2. vienas iš tėvų teismo pripažintas dingusiu be žinios ar nežinia kur esančiu, teismo pripažintas neveiksniu arba atlieka laisvės atėmimo bausmę pataisos įstaigoje (pateikiama teismo sprendimo kopija);

8.3. šeima augina tris ir daugiau vaikų, kurie mokosi pagal ikimokyklinio, priešmokyklinio, pradinio, pagrindinio ir vidurinio ugdymo programas (pateikiamos vaikų gimimo liudijimų kopijos, pažymos iš mokymosi įstaigos);

8.4. vaikas auga moksleivių ar studentų (išskyrus doktorantus) šeimoje, kurioje vienas iš tėvų yra aukštosios mokyklos nuosekliųjų studijų arba universiteto nuosekliųjų studijų vientisosios pakopos dieninės formos studentas, studijuojantis savo lėšomis (pateikiama pažyma apie mokslo tęsimą vasario ir rugsėjo mėnesiais);

8.5. vienas iš tėvų atlieka tikrąją karinę tarnybą.

9. Nuo užmokesčio už vaiko išlaikymą Mokyklose yra atleidžiami vaiko tėvai (globėjai), jei:

9.1. vaikas ugdomas Palangos lopšelio-darželio „Ąžuoliukas“ Vaikų socialinės globos skyriuje;

9.2. vaikas auga socialinės rizikos šeimoje ir Savivaldybės administracijos gerovės komisija priėmė sprendimą dėl privalomo vaiko ugdymo Mokykloje;

9.3. vaikas yra neįgalus arba jam nustatyti dideli arba labai dideli specialieji ugdymosi poreikiai (pateikiama vaiko neįgalumo pažyma ir Palangos švietimo pagalbos tarnybos pažyma dėl pedagoginio psichologinio asmens specialiųjų poreikių įvertinimo);

9.4. šeima gauna socialinę pašalpą (Mokyklos direktoriui pateikiama Palangos miesto savivaldybės administracijos Socialinės rūpybos skyriaus išduota pažyma).

10. Dokumentai, patvirtinantys lengvatos taikymą, pateikiami Mokyklos direktoriui, priimant vaiką į mokyklą, o vėliau – kartą per metus iki spalio 1 d. Dokumentai apie vėliau atsiradusią teisę į lengvatą teikiami visomis darbo dienomis.

11. Lengvata taikoma pateikus Mokyklos direktoriui prašymą bei dokumentus, patvirtinančius teisę į lengvatą, nuo kito mėnesio 1 dienos.

12. Šeimoms, gaunančioms socialines pašalpas, mokestis perskaičiuojamas nuo socialinės pašalpos skyrimo mėnesio už praėjusį laikotarpį, ne ilgesnį kaip du mėnesius. Dėl objektyvių priežasčių laiku nepateikus pažymos, mokestis perskaičiuojamas nuo pašalpos skyrimo mėnesio.

13. Lengvatos taikymas įforminamas Mokyklos direktoriaus įsakymu, su kuriuo kitą dieną supažindinamas apskaitą tvarkantis asmuo.

14. Paaiškėjus apie neteisėtą naudojimąsi lengvata, mokesčiai yra perskaičiuojami ir sumokami per vieną mėnesį.

15. Netekus teisės į lengvatą, tėvai (globėjai) apie tai raštu praneša Mokyklos direktoriui, Mokyklos direktoriaus nustatyta tvarka.

16. Tėvai (šeima) gali gauti tik vieną lengvatą, ją tėvai (globėjai) turi pasirinkti ir nurodyti savo prašyme, lengvatos nesumuojamos.

17.Mokestis už vaikų maitinimą neskaičiuojamas (pateisinamos priežastys), kai vaikas nelanko Mokyklos dėl:

17.1. ligos (už sirgtas dienas pateikiama gydytojo pažyma);

17.2. tėvų (globėjų) kasmetinių ar nemokamų atostogų, ligos, motinos nėštumo bei gimdymo atostogų metu (pateikiama pažyma iš darbovietės ar nedarbingumo pažymėjimo kopija);

17.3. prastovų tėvų darbovietėje (pateikiama pažyma iš darbovietės);

17.4. tėvų darbo pagal kintantį darbo grafiką (pateikiama iš darbovietės pažyma arba darbo grafikas iki kiekvieno mėnesio 28 dienos, kuriame būtų nurodytas nedarbo dienų skaičius);

17.5. mokyklinio amžiaus šeimos narių atostogų (per mokslo metus) ir vasaros laikotarpiu (birželio-rugpjūčio mėn.) pagal tėvų pateiktą išankstinį prašymą;

17.6. nelaimingų atsitikimų šeimoje atvejais, tėvams (globėjams) informavus apie tai Mokyklos direktorių;

17.7. oro temperatūros, jei ji yra minus 20o C ir žemesnė, arba dėl ekstremalių situacijų bei įvykių;

17.8. Mokyklos (grupės) uždarymo remontui, avariniams darbams, karantinui arba dėl ugdymo proceso perkėlimo į kitą ikimokyklinio ugdymo mokyklą vasaros laikotarpiui.

**IV. BAIGIAMOSIOS NUOSTATOS**

18. Mokestis už vaiko maitinimą ir vaiko ugdymo bei sanitarinių-higieninių reikmių tenkinimą Mokyklose mokamas už praėjusį mėnesį ir turi būti sumokėtas iki einamojo mėnesio 20 dienos.

19. Už mokesčių surinkimą yra atsakingas Mokyklos direktorius ar jo įgaliotas asmuo. Jeigu dėl nepateisinamų priežasčių laiku nesumokamas mokestis, Mokyklos direktorius turi teisę vienašališkai nutraukti mokymo sutartį, prieš tai raštu įspėjęs tėvus (globėjus).

20. Mėnesinis mokestis vaiko ugdymo ir sanitarinėms-higieninėms reikmėms tenkinti naudojamas žaislams, kanceliarinėms priemonėms, grožinei vaikų literatūrai ir mokymo priemonėms bei sanitarinėms-higieninėms priemonėms įsigyti.

21. Mokyklos negautas mokestis už maitinimą dėl lengvatų taikymo yra skiriamas Mokyklai iš Savivaldybės biudžeto.

22. Tėvai atsako už pateikiamų dokumentų ir informacijos teisingumą.

23. Įmokos ir skolos už vaiko maitinimą ir vaiko ugdymo ir sanitarinių-higieninių reikmių tenkinimą apskaitomos ir išieškomos Lietuvos Respublikos teisės aktų nustatyta tvarka.

24. Aprašas skelbiamas Palangos miesto savivaldybės ir Mokyklų interneto svetainėse.

25. Palangos miesto savivaldybės administracijos Švietimo skyrius kontroliuoja, kaip vykdomi šio Aprašo reikalavimai.

\_\_\_\_\_\_\_\_\_\_\_\_\_\_\_\_\_